ET Euroopa Liidu Teataja C 269/11

Nõukogu määruse (EÜ) nr 509/2006 (põllumajandustoodete ja toidu garanteeritud traditsiooniliste eritunnuste kohta) artikli 8 lõike 2 kohase registreerimistaotluse avaldamine

(2008/C 269/04)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 509/2006 (1) artiklile 9. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

GTE REGISTREERIMISTAOTLUS

NÕUKOGU MÄÄRUS (EÜ) nr 509/2006

„PIEREKACZEWNIK”

EÜ nr: PL-TSG-0007-0054-23.04.2007

1. Taotlejate rühma nimi ja aadress

Nimi: Konsorcjum producentów Pierekaczewnik Aadress: Kruszyniany 58, PL-16-120 Krynki Telefon: (48-85) 710 84 60, (48-85) 749 40 52; GSM (48) 606 603 760 Faks: — E-post: dzenneta@wp.pl

2. Liikmesriik või kolmas riik

Poola

3. Tootekirjeldus

3.1. Registreeritav(ad) nimetus(ed) (komisjoni määruse (EÜ) nr 1216/2007 artikkel 2)

„Pierekaczewnik”

Registreerimistaotlus ainult poola keeles.

3.2. Nimetus

on iseenesest eripärane väljendab põllumajandustoote või toidu eripära

Nimetus „pierekaczewnik” väljendab toote eripära, kuna tuleneb tegusõnast „perekatywat”, mis valgevene ja vene keeles tähendab „lahti rullima”. Toote „pierekaczewnik” üks eripärasid tuleneb taina lahtirullimise omapärasest viisist. Kuna sõna „pierekaczewnik” on poolastunud, tõlkimatu sõna, mida kasutatakse ainuüksi kõnealuse toote puhul, tuleb rõhutada, et ka see nimi ise on väga eriline.

3.3. Kas taotletakse nimetuse reserveerimist määruse (EÜ) nr 509/2006 artikli 13 lõike 2 alusel

registreerimine koos nimetuse reserveerimisega registreerimine ilma nimetuse reserveerimiseta

3.4. Toote liik

Klass 2.3 — Kondiitri- ja leivatooted, valikpagaritooted, koogid, küpsised ja muud pagaritooted

3.5. Punktis 3.1 esitatud nimetusega tähistatava põllumajandustoote või toidu kirjeldus (määruse (EÜ) nr 1216/2007 artikli 3 lõige 1)

Toode „pierekaczewnik” on väliselt teokarbikujuline küpsetis. Kõnealune kuju saavutatakse sellega, et kuus üksteise peale asetatud väga õhukest lahtirullitud tainaplaati, millest viimasele lisatakse täidis (magus või soolane), rullitakse toruks. Seejärel küpsetatakse tainatoru ümmarguses vormis, mis annab tootele „pierekaczewnik” soovitud kuju. Kui tainarull lahti lõigatakse, tulevad nähtavale mitmed täidisega lehttainakihid. Olenevalt küpsetamise ajast on toode „pierekaczewnik” väljastpoolt kas kergelt kuldset või pruunikat värvi. Tahke, kompaktse ja elastse konsistentsiga lõpptoode on tavaliselt läbimõõduga 26–27 cm ning kaalub ligikaudu 3 kg. Olenevalt täidisest on tootel kas vürtsikas või magus maitse.

3.6. Punktis 3.1 esitatud nimetusega tähistatava põllumajandustoote või toidu tootmismeetodi kirjeldus (määruse (EÜ) nr 1216/2007 artikli 3 lõige 2)

1. etapp — taina ettevalmistamine

Taina valmistamiseks kasutatakse järgmiste kogustega koostisosi: 1 kg sõelutud püülijahu (tüüp 450), ligikaudu 0,5 g soola, vii keskmise suurusega kanamuna rebu, 5 ml taimset õli ja ligikaudu 0,4 l vett. Kõik koostisosad segatakse omavahel ettevaatlikult kokku ja sõtkutakse käsitsi ühtlaseks elastseks tainaks.

2. etapp — rullimine

Sõtkutud tainas jagatakse kuueks võrdseks osaks. Iga tükk rullitakse 70 cm läbimõõdu ja 1 mm paksusega kettaks. Ühtlaste, pragudeta ketaste saamiseks rullitakse käsitsi puidust tainarulliga (käepidemeteta). Lõpuks venitatakse tainast kätega kuni see muutub läbipaistvaks, aga välditakse aukude ja pragude tekkimist.

3. etapp — tainaketaste kihiti asetamine

Kui tainakettad on lahti rullitud, pannakse need kõrvale. Üksikud kettad ei tohi omavahel kokku kleepuda, kuid need ei tohi ka ära kuivada. Kettad laotakse seejärel üksteise peale, kusjuures iga kihti määritakse sulatatud võiga. See aitab kaasa toote eripära saavutamisele, kuna pragudeta ühtlased tainakettad on toote asjakohase struktuuri aluseks.

Üksikute tainakihtide määrimiseks kasutatakse 0,75 kg võid, mida võib hanerasvaga asendada.

4. etapp — täidise ettevalmistamine

Toodet „pierekaczewnik” valmistatakse järgmiste täidistega:

I täidis: liha Täidise jaoks võib kasutada järgmisi liha liike: I.1 — 0,9–1,1 kg toorest lambaliha (noorloomade kondita ristluutükk) või I.2 — 0,9–1,1 kg toorest loomaliha (noorloomade õrn liha) või I.3 — 0,9–1,1 kg toorest haneliha või kalkuni koivaliha. Liha lõigatakse väikesteks kuubikuteks. Kui täidisesse lisatakse sibulat, siis mitte rohkem kui 350 g. Koostisosad segatakse omavahel ja lisatakse järgmised maitseained: sool (ligikaudu 0,75 g), pipar (ligikaudu 0,5 g) ja paprika (ligikaudu 0,5 g). Eri lihaliike ei tohi omavahel kokku segada.

II täidis: magus Magusa täidise jaoks kasutatakse järgmisi koostisosi: II.1 — 1–1,3 kg murendatud kodujuustu (rasvatu, keskmise rasvasusega või rasvane) või II.2 — 1–1,3 kg rosinaid või II.3 — 1–1,3 murendatud kodujuustu ja rosinate segu (erinevas vahekorras). Mõlemale täidisele lisatakse ligikaudu 2 g suhkrut.

III täidis: puuvili Traditsiooniliselt võib toote „pierekaczewnik” täidist valmistada ka kooritud ja väikesteks tükkideks lõigatud puuviljast: III.1 — 1–1,5 kg õunu või III.2 — 1–1,5 kg kuivatatud ploome. Mõlemale täidisele lisatakse ligikaudu 2 g suhkrut. Puuviljatäidisele võib lisada 100 g rosinaid. Õunu ja kuivatatud ploome ei tohi omavahel kokku segada.

5. etapp — täidise laialimäärimine

Täidis määritakse ühtlaselt (ainult) viimasele (kõige pealmisele) kihile.

6. etapp — vormimine ja küpsetamine

Täidisega tainas vormitakse rulliks ja keeratakse teokarbikujuliseks nii, et see mahub parasjagu ümmargusse võitatud vormi. Toote „pierekaczewnik” pealmine kiht määritakse samuti võiga. Kaetud tainarulli küpsetatakse ligikaudu kaks tundi 180 °C juures.

3.7. Põllumajandustoote või toidu eripära (määruse (EÜ) nr 1216/2007 artikli 3 lõige 3)

Toote „pierekaczewnik” eripära tuleneb järgmistest asjaoludest:

— taina ainulaadne struktuur;

— eriline kuju ja suurus.

Toote ainulaadne struktuur

Toote eriline tunnus on mitmekihiline struktuur, mis saadakse üliõhukeste (peaaegu läbipaistvate) kihtide üksteise peale asetamisega. See on saavutatakse tänu taina hoolikale lahtirullimisele. Kui taina kõik kihid on üksteise peale laotud ja viimasele kihile täidis määritud, keeratakse see kõik rulli. Seepärast on küpsetise lahtilõikamisel näha tootele „pierekaczewnik” iseloomulik vahelepandud täidisega kihiline struktuur.

Eriline kuju ja suurus

Tootele „pierekaczewnik” iseloomulik teokarbikuju saavutatakse valmistamise viimasel etapil. Tainarull pannakse ümmargusse küpsetusvormi. Küpsetatult meenutab toode „pierekaczewnik” teokarpi. Toode „pierekaczewnik” on tegelikult eripärane täidetud tainatoode, ebatavaline mitte üksnes oma struktuuri, vaid ka suuruse poolest — läbimõõt 26–27 cm ning kaal ligikaudu 3 kg.

3.8. Põllumajandustoote või toidu traditsioonilisus (määruse (EÜ) nr 1216/2007 artikli 3 lõige 4)

Traditsiooniline tootmisviis

Toote „pierekaczewnik” traditsioonilisus on tingitud sajandeid ühesugusena püsinud tootmismeetodist. Kogu tainavalmistamise käik ei ole sajandite jooksul muutunud. Seda tõendavad asjaolud, et täidise koostisosad ei ole muutunud ja et tainast valmistatakse käsitsi, kuigi selle valmistamise jaoks on lubatud ka mehhaniseeritud meetodeid kasutada.

Ka kihtide käsitsi vormimine on püsinud muutumatuna ja säilitanud oma originaalse kuju. Toote „pierekaczewnik” tootmismeetodit, toote iseloomulikke tunnuseid ja täidise liike on kirjeldatud Stanisław Kryczyński ajaloolis-etnograafilises monograafias „Tatarzy litewscy”, mis on avaldatud 1938. aastal Rocznik Tatarski aastaraamatus (Rocznik Tatarski, Wydanie Rady Centralnej Związku Kulturalno-Oświatowego Tatarów Rzeczypospolitej Polskiej, Varssavi 1938, lk 169).

Tänu eespool nimetatud trükisele leiab kinnitust fakt, et toode „pierekaczewnik” on traditsiooniline küpsetis, mis on pärit Poola endistelt idapiiri aladelt, kus elasid koos mitmete kultuuride esindajad: poolakad, leedukad, venelased, valgevenelased, ukrainlased, juudid ja tatarlased. Tatarlased kinnitasid Poolas kanda juba 14. sajandil ja tõid kaasa rikka idamaise kultuuri. Nende kultuuripärandi ühe osa moodustab nende köök, mida on oluliselt mõjutanud religioon ja stepis kättesaadavad toiduained. Kuna Tatari asukad tegutsesid suuremate linnade ja õukondade ümber, segunes nende kultuur kohaliku kultuuriga. Tänu vastastikustele kontaktidele jõudsid tatarlaste hõrgutised sageli ka poolakate laudadele. Toode „pierekaczewnik” on üks nendest. Poola ja Tatari kultuuride vastastikusest mõjust ning sellest, kuidas Tatari toodete nimed jõudsid poola keelde, võib lugeda Piotr Borawski raamatust „Tatarzy w dawnej Rzeczypospolitej” (Ludowa Spółdzielnia Wydawnicza, Varssavi 1986, lk 6–7) ja monograafiast „Na szlakach orientu Handel między Polską a Imperium Osmańskim w XVI–XVIII wieku”, mille autor on Andrzej Dziubiński (Fundacja na Rzecz Nauki Polskiej, Wrocław, 1998, lk 285–287).

Erakordselt töömahuka valmistuskäigu tõttu tehakse toodet „pierekaczewnik” üksnes väga harva — tänapäeval vaid tatarlaste majapidamistes Bajrami pidustuste ajal.

3.9. Eripära kontrollimise miinimumnõuded ja kord (määruse (EÜ) nr 1216/2007 artikkel 4)

Toote eripära säilitamise eesmärgil kontrollitakse eelkõige järgmisi aspekte:

1. täidise valmistamiseks kasutatud tooraineid: a) põhitooraine kvantiteet ja kvaliteet;

2. tainavalmistamise käiku: a) käsitsi lahtirullimine ja venitamine; b) võiga või hanerasvaga määrimine;

3. lõpptoote omadusi: a) lõpptoote iseloomulik kuju ja suurus; b) toote omapärane kihiline struktuur; c) taina kihistumine tootes (nagu lehttaina puhul).

Kontrolli viiakse läbi toote organoleptilise hindamise ja tootmise eraldi etappide järelevalve alusel. Tootjad peavad koguma ja kontrollijale esitama kõik toote koostise määratlemiseks vajalikud dokumendid.

Toote asjaomase kvaliteedi tagamise eesmärgil viiakse kontrolli läbi vähemalt üks kord aastas.

4. Spetsifikaadile vastavust kontrollivad ametiasutused või sertifitseerimisasutused

4.1. Nimi ja aadress

Nimi: Główny Inspektorat Jakości Handlowej Artykułów Rolno – Spożywczych Aadress: ul. Wspólna 30, PL-00-930 Warszawa Telefon: (48-22) 623 29 01 Faks: (48-22) 623 20 99 E-post: — Avalik sektor Erasektor

4.2. Ametiasutuse või sertifitseerimisasutuse konkreetsed ülesanded

Eespool nimetatud kontrolliasutus vastutab kogu spetsifikaadile vastavuse eest.

(1) ELT L 93, 31.3.2006, lk 1.